കരമന സ്വത്ത് തട്ടിപ്പു കേസിലെ വില്പത്രം അന്വേഷണ സംഘത്തിന് കൈമാറാന് ഉത്തരവ് തിരുവനന്തപുരം: കരമന കൂടത്തില് കുടുംബങ്ങളുടെ സ്വത്തു തട്ടിപ്പ് കേസുമായി ബന്ധപ്പെട്ട വില്പത്രം അന്വേഷണ സംഘത്തിനു കൈമാറാന് കോടതി ഉത്തരവ്. വില്പത്രത്തിലെ ഒപ്പുകളും മറ്റു രേഖകളും ശാസ്ത്രീയ പരിശോധന നടത്തുവാന് വേണ്ടിയാണ് ക്രൈംബ്രാഞ്ച് അന്വേഷണ സംഘത്തിന്റെ ആവശ്യപ്രകാരം കൈമാറുന്നത്. തിരുവനന്തപുരം രണ്ട ാം അഡീഷണല് സബ് കോടതി ജഡ്ജി ഹരീഷിന്റേതാണ് ഉത്തരവ്. മാനസിക രോഗിയായ ജയമാധവന് നായരെ കബളിപ്പിച്ച് 33 സെന്റ് സ്ഥലവും വീടും സ്വന്തമാക്കിയെന്നാണ് പോലീസ് കേസ്. വില്പത്രപ്രകാരം ഉമാമന്ദിരത്തിന്റെ ഉടമസ്ഥാവകാശം ലഭിച്ചത് കേസിലെ ഒന്നാം പ്രതിയും കാര്യസ്ഥനുമായ രവീന്ദ്രന് നായര്ക്കാണ്. ഈ വില്പത്രമാണ് വ്യാജമായി തയാറാക്കിയെന്ന് പരാതിക്കാരി ആരോപിക്കുന്നത്. 2016 ഫെബ്രുവരി 15 നാണ് വില്പത്രം തയാറാക്കിയയത്. വില്പത്രം അന്വേഷണ സംഘത്തിനു നല്കണമെന്ന ആവശ്യം നിയമപരമായി നിലനില്ക്കില്ലെന്നു രവീന്ദ്രന് നായരുടെ അഭിഭാഷകന് കോടതിയില് വാദിച്ചു. എന്നാല് അന്വേഷണത്തിന്റെ ആവശ്യത്തിനായി ഇതു പോലീസിനു കൈമാറുന്നതില് നിയമപരമായ ഒരു തടസവും ഇല്ലെന്ന് അസിസ്റ്റന്റ് പബ്ലിക് പ്രോസിക്യൂട്ടര് എസ്. പ്രേംകുമാര് മറുപടി നല്കി. കുടുംബ കാര്യസ്ഥനും കോടതി ജീവനക്കാരനുമായ രവീന്ദ്രന് നായര് അടക്കം 12 പേരെ പ്രതികളാക്കി ഒക്ടോബര് 17 നാണ് കരമന പോലീസ് എഫ്ഐആര് രജിസ്റ്റര് ചെയ്തത്. ജയമാധവന് നായരുടെ കുടുംബാംഗമായ പ്രസന്നകുമാരി അമ്മയാണ് പരാതിക്കാരി.